b'\n_START_ARTICLE_\nSolsort\n_START_SECTION_\nUdseende\n_START_PARAGRAPH_\nSolsorten er cirka 27 cm lang, og hannen er i den friske vinterdragt, der anl\xc3\xa6gges i august-september, helt glinsende sort. Den har kun en lille gul ring om sit m\xc3\xb8rkebrune \xc3\xb8je. Senere slides hannens fjerdragt, s\xc3\xa5 vingerne virker brunlige hen p\xc3\xa5 sommeren. Voksne hanners n\xc3\xa6b er orangegule, mens unge fugles n\xc3\xa6b er m\xc3\xb8rkebrune. I l\xc3\xb8bet af efter\xc3\xa5ret og vinteren bliver det gradvist mere gult._NEWLINE_Hunnerne er hovedsagelig m\xc3\xb8rkebrune, med lysere hals og lyse pletter p\xc3\xa5 brystet. Nogle hunner kan have us\xc3\xa6dvanligt lyse markeringer p\xc3\xa5 brystet, som f\xc3\xa5r dem til at ligne Ringdrossel. Deres n\xc3\xa6b varierer i farve, men det er normalt m\xc3\xb8rkebrunt med en enkelt gul plet. Det kan dog ogs\xc3\xa5 v\xc3\xa6re gulbrunt med m\xc3\xb8rk spids eller endda n\xc3\xa6sten helt gult som hos hannerne.\n_START_SECTION_\nStemme\n_START_PARAGRAPH_\nSolsorten er ber\xc3\xb8mt for sin dybe og melodiske sang. Den kan desuden efterligne melodistumper og ringetoner fra mobiltelefoner._NEWLINE_\xc2\xa0Han solsortesang om morgenen i byen Lille, Frankrig.\xc2\xa0_NEWLINE_Solsorten har flere forskellige kald. Som alarmkald anvendes f.eks. et bl\xc3\xb8dt tjuk, et skarpere og ofte gentaget kink, kink eller en n\xc3\xa6rmest hysterisk skingren, n\xc3\xa5r den tager flugten. Hannen har et h\xc3\xb8jt fint tsiii, der anvendes i markeringen af territoriet overfor andre hanner. Denne type kald kan ogs\xc3\xa5 h\xc3\xb8res som advarsel ved f.eks. en overflyvende rovfugl.\n_START_SECTION_\nUdbredelse\n_START_PARAGRAPH_\nSolsorten holder til i stort set hele Europa samt i den sydlige del af Centralasien, Indien og videre \xc3\xb8stp\xc3\xa5 til det sydlige Kina. Derudover er solsorten blevet indf\xc3\xb8rt til Australien og New Zealand._NEWLINE_De mange solsorte, som bliver i Danmark om vinteren (ca. 80\xc2\xa0% af fuglene), lever blandt andet af nedfalden frugt, et forhold, som er med til at forklare dens bos\xc3\xa6ttelse i omr\xc3\xa5der med villahaver med frugttr\xc3\xa6er og buske. Den femtedel af solsortene, som tr\xc3\xa6kker sydp\xc3\xa5 til de lidt lunere dele af Vesteuropa, best\xc3\xa5r fortrinsvis af hunner og ungfugle, hvorimod hannerne bliver tilbage og forsvarer deres territorier._NEWLINE_Tidligere har solsorten hovedsageligt levet i skovomr\xc3\xa5derne, men fra slutningen af 1800-tallet indledte solsorten en indvandring til byomr\xc3\xa5derne, s\xc3\xa5 den i dag fortrinsvis holder til i villakvarterer og andre beboede omr\xc3\xa5der._NEWLINE_Solsorten er i dag den mest almindelige fugl i Danmark med mere end to millioner ynglepar. Ved ringm\xc3\xa6rkning er solsortens middellevetid blevet beregnet til 2,4 \xc3\xa5r, men nogle individer er blevet genfanget i en alder af 20 \xc3\xa5r.\n_START_SECTION_\nLevevis\n_START_PARAGRAPH_\nSolsorten holder sig for det meste p\xc3\xa5 jorden, hvor den bev\xc3\xa6ger sig i sm\xc3\xa5 hop i mods\xc3\xa6tning til st\xc3\xa6ren, der g\xc3\xa5r eller l\xc3\xb8ber._NEWLINE_Den lever af insekter, snegle og regnorme. Om efter\xc3\xa5ret tager den ogs\xc3\xa5 b\xc3\xa6r og frugt, der ligger p\xc3\xa5 jorden. Dens fjender kan f.eks. v\xc3\xa6re spurveh\xc3\xb8g, husskade eller kat.\n_START_SECTION_\nYngleforhold\n_START_PARAGRAPH_\nSolsorten yngler i perioden fra april til august. Reden placeres i buske, h\xc3\xa6kke, tr\xc3\xa6er, hulrum, under tagudh\xc3\xa6ng eller lignende steder. Hannen og hunnen bygger derefter i f\xc3\xa6llesskab reden af kviste, t\xc3\xb8rt gr\xc3\xa6s, visne blade og jord._NEWLINE_Hunnen l\xc3\xa6gger normalt mellem tre og fem \xc3\xa6g, der er gr\xc3\xa5gr\xc3\xb8nne eller gr\xc3\xa5bl\xc3\xa5 og er t\xc3\xa6t str\xc3\xb8et med fine, brunlige pletter. De udruges fortrinsvis af hunnen. Rugeperioden varer 12-15 dage, hvorefter begge for\xc3\xa6ldrefugle deltager i fodringen af ungerne, som er flyvef\xc3\xa6rdige efter omkring 15 dage._NEWLINE_Et solsortepar i Danmark f\xc3\xa5r normalt to kuld p\xc3\xa5 en sommer. I nogle tilf\xc3\xa6lde ses ogs\xc3\xa5 tre eller helt op til fire kuld.\n_START_SECTION_\nPopulation og s\xc3\xa6sonvariation\n_START_PARAGRAPH_\nDen samlede population i Danmark varierer fra 1 til 10 millioner fugle, alt efter \xc3\xa5rstiden. Om vinteren findes omkring 1-1\xc2\xbd million og om for\xc3\xa5ret ca. 4\xc2\xbd millioner individer, n\xc3\xa5r hunner og ungfugle er vendt tilbage fra den sydvestlige del af Europa. Sidst p\xc3\xa5 sommeren, efter at sidste kuld unger er udruget, men f\xc3\xb8r hunner og unger drager sydp\xc3\xa5, er antallet for\xc3\xb8get til mere end 10 millioner fugle. Som f\xc3\xb8lge af vinteren, hvor mange overvintrende solsorte sulter og fryser ihjel, samt p\xc3\xa5 grund af de tilbagevendte tr\xc3\xa6kfugle ender for\xc3\xa5rspopulationen med at v\xc3\xa6re relativt konstant med omkring 4\xc2\xbd millioner individer.'